Nóg ŉ verdagte vas ná Vrystaat-plaasaanvalArgieffoto ŉ Vyfde verdagte is in hegtenis geneem nadat ŉ bejaarde egpaar Saterdagoggend op hul plaas in die Hertzogville-distrik in die Vrystaat met pangas aangerand is. Kapt. Stephen Thakeng, woordvoerder van die polisie, het aan Maroela Media gesê dié verdagte is Saterdagmiddag in hegtenis geneem. Volgens Thakeng is die polisie ook warm op die spoor van die sesde verdagte wie se identiteit aan die ondersoekspan bekend is. Thakeng het bevestig dat een van die verdagtes ŉ werker op die plaas is. Meer inligting oor die verdagtes kan egter nie in dié stadium bekendgemaak word nie om te voorkom dat die ondersoek benadeel word. Maroela Media het vroeër berig Japie (75) en Emma (75) van den Berg is Saterdagoggend buite hul huis op die plaas Langeveld aangeval. Hulle is erg aangerand, glo met pangas, en twee vuurwapens is gesteel voordat die verdagtes op die vlug geslaan het. ŉ Plaaswerker het om 07:00 die polisie gebel en hulp ontbied. Meer as 50 boere met twee helikopters het dadelik ingespring om die polisie te help om die aanvallers se spoor te vat en vier verdagtes is kort na die aanval in hegtenis geneem. Thakeng het vroeër die boere geloof vir hul vinnige optrede en uitstekende samewerking wat daartoe gelei het dat die verdagtes so vinnig vasgetrek kon word. Die Van den Berg-egpaar is na ŉ hospitaal in Bloemfontein gehaas. Ian Cameron, AfriForum se hoof van gemeenskapsveiligheid, het Saterdag aan Maroela Media gesê hy verneem dat veral Japie baie ernstig beseer is. Meer inligting oor die egpaar se toestand is egter nie in dié stadium bekend nie.